Nasaret (ook wel Nazareth; Hebreeus: נצרת , Arabies: الناصرة), is 'n Israelse stad in die Noordelike distrik met 'n bevolking van sowat 77 000 in 2017. Die ou Nasaret is in die oudheid gestig maar die nuwe Nasaret is in 1885 opgerig. Nasaret is die grootste Arabiese stad in Israel. Van die stad se bevolking is 30,9 persent Christen en 69,0 persent Moslem (2009). Jesus het in Nasaret opgegroei. Die stad is 'n belangrike dienssentrum vir sy eie bevolking en die hele omliggende gebied, veral in groothandel, kleinhandel, onderwys, staatsdienste (saam met Nazareth Illit), godsdiens, vermaak, gasvryheid, welsyn, gesondheidsorg en finansies. Toerisme is 'n belangrike bron van inkomste vir die stad, meestal van Christelike pelgrims uit die buiteland en Israeliese dagreisigers. Die stad se ekonomie is swaar getref deur die geweld tydens die eerste en tweede intifadas, weens die gebrek aan toeriste. Die Basiliek van die Annunsiasie is 'n 20ste-eeuse Rooms-Katolieke basiliek, die grootste Christelike kerk in die Midde-Ooste. Verder het Nasaret 'n kleurvolle en geurige mark met baie restaurante en bakkerye.